b'\n_START_ARTICLE_\nMedial halscyste\n_START_SECTION_\nBakgrunn\n_START_PARAGRAPH_\nI fosterlivet blir skjoldbruskkjertelen (thyroidea) dannet n\xc3\xa6r tungen. Rundt 3. uke av svangerskapet flytter den seg nedover gjennom vevet, til den n\xc3\xa5r sin endelige posisjon p\xc3\xa5 skjoldbrusken, fremme p\xc3\xa5 halsen._NEWLINE_Kanalen som oppst\xc3\xa5r under denne flyttingen kalles ductus thyreoglossus, og g\xc3\xa5r fra tungen, via tungebeinet, ned til thyroidea. Vanligvis vil kanalen lukke seg innen 10. uke. Noen ganger skjer imidlertid ikke dette. Da vil sm\xc3\xa5 hulrom v\xc3\xa6r igjen inne i halsen, og disse kan potensielt fylles av v\xc3\xa6ske og danne cyster. Cystenes opphav speiles tydelig i det engelske navnet; Thyroglossal duct cyst.\n_START_SECTION_\nSymptomer og funn\n_START_PARAGRAPH_\nMediale halscyster ligger i midtlinjen eller like utenfor denne, oftest i omr\xc3\xa5det mellom tungebeinet og ned til thyroidea. I teorien kan de ogs\xc3\xa5 oppst\xc3\xa5 over tungebeinet, i tungen, men dette er sjeldent. De er u\xc3\xb8mme, jevne og har myk konsistens. Ofte vil de bevege seg oppover hvis tungen stikkes ut._NEWLINE_Cysten vokser oftest sv\xc3\xa6rt sakte, og over 1/3 av de affiserte er 20 \xc3\xa5r f\xc3\xb8r de s\xc3\xb8ker lege. Infeksjoner kan gj\xc3\xb8re at cysten blir \xc3\xb8m og vokser plutselig, for s\xc3\xa5 \xc3\xa5 g\xc3\xa5 tilbake igjen.\n_START_SECTION_\nBehandling\n_START_PARAGRAPH_\nEttersom cystene ikke er farlige, kan man i mange tilfeller la v\xc3\xa6re \xc3\xa5 behandle. Antibiotika kan v\xc3\xa6re indisert dersom man mistenker infeksjon._NEWLINE_Ved hyppige infeksjoner, ved tale/puste-problemer eller av kosmetiske hensyn, kan mediale halscyster fjernes kirurgisk. Man opererer da vekk hele omr\xc3\xa5det der ductus thyreoglossus ligger, for \xc3\xa5 hindre nye cyster i \xc3\xa5 oppst\xc3\xa5. Dette involverer \xc3\xa5 fjerne midtre deler av tungebeinet. Tilbakefall er sjelden etter slike operasjoner.'